Джэданэ Алим и зи чэзу дыщэ
Китайм и Циндао къалэм иджыблагъэ щекIуэкIа Гран-при дунейпсо зэпеуэм ехъулIэныгъэкIэ хэтащ ди лъахэгъу Джэданэ Алим. Абы и закъуэщ Урысей Федерацэм и командэ къыхэхам щыщу дыщэ медалыр къэзыхьыфар.
Дунейм и дзюдоист нэхъ лъэщ дыдэхэу къэрал 57-м икIахэр мыхьэнэшхуэ зиIэ мы зэхьэзэхуэм зэхуишэсат. Килограмм 66-м нэс зи хьэлъагъхэм я зэпеуэм Джэданэ Алим зэIущIиплI щригъэкIуэкIати, псоми къабзэу щытекIуащ.
ЯпэщIыкIэ адыгэ щIалэм хигъэщIащ Корее Ипщэм икIар. Абы кIэлъигъэкIуащ хэгъэрейхэм я спортсменыр. Финалым щыбэнэфын папщIэ, иджы ар ефIэкIын хуейт Дагъыстэным щыщ Магомедов Камал Хъан. Ари Джэданэм къехъулIащ.
КIэух зэIущIэм Алим фIыуэ хуэхьэзыру къыщIэкIащ. Абы къыщыпэщIэта монгол дзюдоист Даваадорж Тумурхулег зы Iэмали иритакъым икIи, къабзэу тридзэри, дыщэр зыIэригъэхьащ.
Урысей Федерацэм спортымкIэ щIыхь зиIэ и мастер, Дунейпсо кубокыр къэзыхьа, Европэм и чемпион, Олимп джэгухэм хэта Джэданэ Алим иджы еплIанэу зэкIэлъхьэужьу (2010 гъэм щыщIэдзауэ илъэс къэс) Гран-при саугъэт лъапIэр къихьащ. Килограмм 66-м нэс зи хьэлъагъ дзюдоистхэм я деж зэхагъэува дунейпсо рейтингым ди лъахэгъу щIалэр нобэкIэ щыяпэщ — Тхьэм иригъэфIакIуэ!
Жыласэ Заурбэч.
